Informácia
o ukončení činnosti Regionálnej styčnej úradovne Úradu OSN pre  
                      kontrolu drog a prevenciu kriminality

       Problematika medzinárodnej spolupráce v oblasti boja proti drogám a organizovaným formám kriminality sa v posledných rokoch stala  jednou z priorít.  Spôsobil to narastajúci
rozsah tohoto globálneho problému, a najmä skutočnosť, že formy zločinnosti presahujú hranice jednotlivých krajín a regiónov a efektívny boj s nimi je možný iba formou koordinovanej medzinárodnej spolupráce. V systéme OSN je drogová problematika riešená 
v rámci Komisie OSN pre narkotické látky (CND) a Programu OSN pre kontrolu drog (UNDCP). Problematikou kriminality sa zaoberá Komisia OSN pre prevenciu kriminality a trestné súdnictvo (UNCCPCJ). Z praktického hľadiska je ťažké striktne oddeliť niektoré aspekty týchto problematík (ilegálny obchod s narkotikami, pranie špinavých peňazí, organizované formy zločinu). Preto v roku 1997 bol v rámci Viedenskej úradovne OSN (UNOV) vytvorený Úrad pre kontrolu drog a prevenciu kriminality (UNODC), ktorý “zastrešil“ existujúce komisie CND a CCPCJ, ako aj Radu pre medzinárodnú kontrolu narkotík (INCB). Dôvodom vytvorenia tohoto strešného orgánu bolo veľmi tesné prepojenie, resp. prelínanie sa činností oboch komisií, ktoré vyžadovali spoločnú koordináciu.

     Obe komisie CND a CCPCJ majú svoje regionálne úradovne v rôznych častiach sveta. Tieto zabezpečujú realizáciu projektov podľa konkrétnych potrieb tej-ktorej krajiny resp. regiónu. V krajinách Latinskej Ameriky, Ázie a čiastočne Afriky ide najmä o programy zamerané na znižovanie produkcie narkotických látok a na vytváranie alternatívnych programov pre producentov poľnohospodárskych plodín, ktoré môžu byť zneužívané na výrobu narkotík. V iných častiach sveta sú programy zamerané na znižovanie dopytu po droge, inštitucionálne a legislatívne posilnenie, prevenciu, resp. problematiku resocializácie drogovo závislých. Aktivity UN ODC v regióne strednej Európy sú zamerané na rozvoj cezhraničnej spolupráce s predpokladom koordinovaného využitia národných potenciálov v daných oblastiach. Problematika medzinárodnej spolupráce v oblasti boja proti drogám a organizovaným formám kriminality, vážnosť situácie v tejto oblasti viedla krajiny stredoerópskeho regiónu k potrebe užšej spolupráce.

     V Prahe v r.1995 bolo podpísané Memorandum o porozumení medzi UN ODC a SR,ČR, MR, PR (V4) a Slovinskom, na základe ktorého sa realizoval subregionálny program zameraný na cezhraničnú spoluprácu v oblasti obmedzenia dodávok narkotických látok. Na uvedenú formu spolupráce nadviazalo zriadenie Regionálnej styčnej úradovne (RSÚ) Úradu OSN pre kontrolu drog a prevenciu kriminality so sídlom v Bratislave. Úradovňa oficiálne začala pracovať v r. 2001. SR každoročne prispievala na jej činnosť sumou 30 tis. USD, ktoré boli poukazované ako dobrovoľný príspevok do Fondu OSN. SR sa stala jednou z prvých krajín nášho regiónu, ktorá bola nielen recipientom, ale aj donorskou krajinou. SR mala tak možnosť ako donorská krajina spolurozhodovať o využívaní prostriedkov fondu a presadzovať záujmy prioritné pre krajiny strednej Európy, resp. národné záujmy SR. Za uvedené obdobie bola pre SR zabezpečená priama materiálna pomoc vo výške 13 tis. USD pre Národnú protidrogovú jednotku, japonsky grant vo výške 4.500,- USD pre mimovládnu organizáciu Kreácia a projekt vo výške 300 tis. USD zameraný na problematiku nezákonného obchodovania s ľudskými bytosťami. 

     V poslednom období boli problémy s úrovňou spolupráce v rámci memoranda, predovšetkým kvôli nedostatku finančných prostriedkov pre projekty. Podľa informácie predstaviteľov UN ODC donori neboli ochotní financovať projekty v krajinách strednej Európy, orientujú sa skôr na krajiny  Ázie, resp. oblasť Balkánu. Krajiny stredoeurópskeho regiónu, pripravujúce sa na vstup do EÚ by sa mali podľa ich názoru zamerať na iný spôsob financovania projektov a vzájomnú spoluprácu.

     Z uvedeného dôvodu došlo koncom  roka 2002 k uzatvoreniu podobnej styčnej úradovne  v Rige. Ku dňu 1.4.2003 rozhodnutím výkonného riaditeľa UN ODC ukončila činnosť Regionálna styčná úradovňa Úradu OSN pre kontrolu drog a prevenciu kriminality so sídlom v Bratislave. Dôvodom je snaha zefektívniť činnosti OSN v rôznych oblastiach, napr. uzatvorením niekoľkých informačných centier OSN v Európe, financovaných vládou príslušných krajín. Ukončenie činnosti RSÚ v Bratislave bolo odporúčané aj v správe Rady auditorov predloženej na 57. zasadnutí VZ OSN. Predpokladá sa presun Regionálnej styčnej úradovne na Balkán, ktorý z hľadiska akútnosti riešenia  problémov spojených s organizovaným zločinom a terorizmom má svoje opodstatnenie.

      Ukončením činnosti RSÚ v Bratislave však nekončí spolupráca s UN ODC. Naďalej pokračujú rozbehnuté projekty v danej oblasti, spoločné rokovania expertov SR - ODC s cieľom posúdenia nových foriem spolupráce a realizácie projektov, ktoré by mohli byť využité v tých oblastiach, kde z hľadiska potrieb SR môže Úrad UN ODC ponúknuť expertnú pomoc.  

Materiál sa predkladá na rokovanie vlády ako  i n f o r m á c i a. Zriadenie Regionálnej styčnej úradovne Úradu OSN na kontrolu drog a prevenciu kriminality (UN ODC) so sídlom v Bratislave bolo formou výmeny akceptačných listov medzi výkonným riaditeľom UN ODC a splnomocneným zástupcom vlády Slovenskej republiky.
 
 V súlade s čl.10 ods.6 a Smernice na prípravu a predkladanie materiálov na rokovanie vlády SR bol predložený na pripomienkové konanie len inštitúciám, ktorých sa daná problematika priamo dotýka.

Materiál nemá finančný, ekonomický, environmentálny vplyv ani vplyv na nezamestnanosť.